Nazapa Zeso zodeodeni mota pouaza parrissa quenarrarideniza uati tade:
—Ouattiza dameraqquiri tiquenezape parrissa occa tiquerrenanitoui −nade.
—Occa tiquerrenezape parrissehera nauatoqquiri tiquenanitoui.
Narraro parrissehe nauatoqquiri tiquenezape tiadeni zozossede uaidira tarrariza zozosse tiquerrene-rreranitoui −nade Zeso.
Naraha manaco Zesoza uati toquenade:
—Iape Abarahao potemaui iquerrenarraro.
Zozosse iquerrene-rrerehe nema inarronarraro.
Naraha nerrecotoui iazara:
“Zozosse tiquerrene-rreraniuarrine” tarraro?
−quenade.
Naraha manaco Zeso pouadeniza uati tade:
—Parrissehera tiadeniza uati onana:
Madirra uimasiri inanezape narraro uimasiricca zozosse torrarrari.
Madirra zozosse torrarraripa poua zozossedecca zozosse torraraha poua zozossedeza nama zanaporrara taui.
Zozosse torrarraripa pina madirra poua pocca erredenissa narraraui.
Madirracca erredenipa pocca abiza nama zanaporrari.
Nazama Deo Bedina tiadeni tappa tabaqquizapa parrissa zozosse tiquerrene-rrerehe timadimananiuarrine onarraro.
Rrehe,
tiadenipe Abarahao potemaui tiquerrenani nauato onani.
Naraha ouattiza parrissa tiquenerrerezape oua tinanazoqquemanabote nani.
Nazama ouape occa Abi ouaza noue inarrarocca uati uati ohonanarraro.
Naraha tiadenipe ticcadeni abi uati uati tatarra naui titimittemana narrarora narrarossa titinanemana narraro −nade Zeso.
Naraha manaco uati toquenade:
—Icca abipa Abarahao!
−quenade.
Naraha Zeso uati tapomade:
—Parrissa Abarahao potemaui tiquerrenezape pina Abarahaorrinessa tinanemananitouiraha.
Deo parrissa oua mari canarraricca tiadeniza uati uati onarraroraha oua tinanazoqquemanabote nani.
Abarahaorrinepe uima nema nerrerani.
Nouerani!
Naraha tiadeni naqui pina ticcadeni abirrinessa tinanemanarraro −nade Zeso.
Naraha manaco uati toquenarrari:
—Abi ouaha icappirani!
Icca Abipa Deona orrariui!
−quenade.
Naraha Zeso pouadeniza uati tade:
—Rridacca parrissa Deo ticcadeni abi torrazapa ouaza naqui tetideni uanaqquiri nanitouiraha nema tiquenerrerani.
Ouape Deouarri occarronarraro arri omadini.
Ouape ouara occarrona-rrereraha Abi Deo oua cazosseza occarronarrarode.
Neraha nerrecotoui ouatti timittemananissa terrerarraro?
Occa uimaza nacasseraqquiri tiquenezape arri timittemananissa terrerarraroparri.
Ticcadeni abipa Deoza uauadide Tocorime-Tamine.
Pouaza tiquerrenani.
Poua nacassa tauiccaza dameraqquiri tiquenarraroparri.
Tocorime-Taminepa irrine auauiuarrineraha nazama touattaporra narrari.
Parrissa uati tauiuarrinepa ssamo taui.
Pouapa maizehe rrinederra narrari.
Narraria maizeheza uati uati nanarra narrariparra.
Narrarorrine tiadeniza parrissehera uati uati oneraha tiadeni naqui ouaza parrissa tiquenerrerarraroparri.
Nerrecorrarina uimasiri ocarrini ecomeraniuarrine nauato taui?
Noueraui.
Ouape parrissehera uati uati onezape ouaza parrissa tiquenaniuarrine bica teraha nerrecotoui ouaza parrissa tiquenerrerarraro?
Madirra Deocca querrenarraripa Deo Atti mittemanauiuarrine nacasseraqquiri narrariparra.
Naraha Deocca tiquerrene-rrerezape arri Deo Atti mittade nacasseraqquiri tiquenarraroparri −nade Zeso.
Naraha manaco zodeodeni Zesoza uati toquenade:
—Tiape samaritano tirrani.
Tiaza nacasseraqquiri inani!
Rridacca uati inaporrarope parrissa.
Tocorime siri ticarrirraro nauatoqquiri inani −quenade Zesoza.
Naraha Zeso uati tapomade:
—Ouape tocorime siri ocappirani.
Ouape:
“Occa Abipa deni torraui” ohonanarraro.
Naraha tiadenipe ouaza:
“Zesopa deni torraui” titiquena nerrerani.
Naraha ouape madirra ouaza:
“Deni tirrani” quenauiuarrine touini onerrerarraro.
Naraha orrariana ouaza:
“Deni tirrani” quenauiuarrine nacassa tarrari.
Pouana occa uima bazima nauato tarrari.
Pouana madirracca uima uapima tocatterrizade nauato tarrari.
Nazama ouape parrissehera tiadeniza uati onarraro:
Ouattiza iboraqquiri tiquenezape parri tirricarini nerreranitoui −nade Zeso.
Nazapa manaco zodeodeni uati toquenade:
—Rridapanape nauatoqquiri inani tocorime siri ticarrirraro.
Abarahaopa maittaccazama zoqquepoui.
Deo Atti cacomeraqquiri narrarideni naco rricarizaui.
Naraha tia tettipe:
“Ouattiza iboraqquiri tiquenezape parri tirricarini nerreranitoui” taua.
Arrina tiape icca idi Abarahaoza deni tirrarrarorane?
Abarahaopa zoqquepoui.
Deo Atti cacomeraqquiri narrarideni naco rricarizapoui.
Naraha tiape tibodi:
“Ouape deni orrani” tarraroqui?
−quenade Zesoza.
Naraha Zeso pouadeniza uati tapomade:
—Oua mottape oua deni onanani parrire-rrerani.
Naraha occa Abi oua deni tonanazana parrireni.
Occa Abipa Deo.
Pouaza:
“Icca Deo” tiqueneraha.
Pouaza ssamoqquiri tiquenani.
Ouana Pouaza nauato onani.
“Nauato onerrerani” onezape mamaizade orrani,
pina tiadenissa onanitouiraha.
Naraha ouape parrissa Pouaza nauato onarraro.
Poua Attiza naqui ibora onarraroparri.
Nazama ticcadeni idi Abarahaopa maittaccazama occarronanicca uima nauato tapozapa uatizeza otoui madirrari.
Parrissa Deorrine occaronani qqui tazapa uatizeri narraride –nade Zeso.
Naraha zodeodenipa Zesoza uati toquenapomade:
—Tiape ticca uarrano 50 bacco tarrararaha Abarahao qqui tinarrarittaco?
−quenade.
Naraha Zeso pouadeniza uati tapomade:
—Parrissehera tiadeniza uati onarraro:
Ouape Abarahao tossona-rraraccaza taide omadiporrarode −nade Zeso.
Nazapa zodeodeni uadimanaza siba nacca-cca quenade,
Zeso iquenaqqui-manauiuarrine.
Naraha Deoza dada toqquimauarri madirra uapi tarra narrari.
Zesopa narrari madirradeniza carrimaza amossi narraride.
Deoza dada toqquimauarri toqquenarrari.